प्रदेश १ सँग एपीएफको बदला
सीता रानामगरको अविजित अर्धशतकमा नेपाल एपीएफ क्लबले शनिबार ललितपुर मेयर महिला च्याम्पियनसिप क्रिकेटमा प्रदेश १ माथि ८ विकेटको जित हात पारेको छ ।
काठमाडौँ — सीता रानामगरको अविजित अर्धशतकमा नेपाल एपीएफ क्लबले शनिबार ललितपुर मेयर महिला च्याम्पियनसिप क्रिकेटमा प्रदेश १ माथि ८ विकेटको जित हात पारेको छ ।योसँगै एपीएफले पुसमा दाङमा भएको प्रधानमन्त्री कप राष्ट्रिय प्रतियोगिताको फाइनलमा प्रदेश १ सँग पाएको हारको बदला लिएको छ । सीताले अविजित ५२ रन बनाएपछि एपीएफले १ सय ७ रनको लक्ष्य १८ ओभरमै पूरा गर्‍यो । प्लेयर अफ द म्याच सीताले ५० बलमा ७ चौका प्रहार गरिन् । उनले ११ औं ओभरमा निशा साहलाई लगातार ३ चौका प्रहार गरिन् ।सीताले ज्योति पाण्डेसँग पहिलो विकेटमा ७० रन जोडेर विजय आधार बनाइन् । ज्योति ३२ रनमा आउट भइन् । ४० बल खेल्दै ५ चौका प्रहार गरेकी उनी संगीता राईको बलमा आउट भइन् । सरिता मगर ६ रन बनाई प्रदेश १ की कप्तान रुबिना क्षेत्रीको बलमा आउट भइन् ।कीर्तिपुरस्थित त्रिवि क्रिकेट मैदानमा टस जितेको प्रदेश १ ले निर्धारित २० ओभरमा ४ विकेट गुमाई १ सय ६ रन बनाएको थियो ।अप्सरी बेगमलाई इनिङ्सको तेस्रो बलमै गुमाएको प्रदेश १ बाट रुबिनाले सर्वाधिक ४५ रन बनाइन् । उनले ४८ बल खेली ६ चौका प्रहार गरिन् । रोमा थापाले ४२ बलमा ५ चौका प्रहार गर्दै ३३ रन बनाइन् । काजल श्रेष्ठ ५ रन बनाइन् । निग्मा तामाङ ७ र निशा ५ रनमा अविजित रहे । एपीएफका रेखा रावल, करुणा भण्डारी, सीता र बिनु बुढामगरले १–१ विकेट लिए । अर्को खेलमा सुदूरपश्चिम प्रदेशले ललितपुर मेयर ११ टिमलाई ७ विकेटले पराजित गरेको छ । कञ्चन श्रेष्ठले अविजित ६३ रन बनाएपछि ललितपुरले ५ विकेट गुमाई १ सय ७ रन बनाएको थियो । कञ्चनले ५६ बलमा ८ चौका हानिन् । सुमन खतिवडाले १६ र अस्मिना कर्माचार्यले १३ रन बनाए ।सुदूरपश्चिमकी कविता कुँवर, रितु कनोजिया र सम्झना खड्काले १–१ विकेट लिए । सुदूरले एक ओभरअघि लक्ष्य पूरा गर्‍यो । प्लेयर अफ द म्याच मन्जु बोकटीले ६ चौकासहित ४१ रन बनाइन् । रेवती धामी १८ र कविता ९ रनमा आउट भए । डली भट्ट २२ र कविता जोशी १० रनमा अविजित रहे । ललितपुरका आरती बिडारी र सुमनले १–१ विकेट लिएका थिए ।